میکسیکو: جنک فوڈ پر انتباہی لیبل لگانا لازمی قرار
یہ اقدام صارفین کی صحت کی حفاظت کے لیے احتیاطی تدابیر کے طور پر اٹھایا گیا ہے کیوں کہ میکسیکو دنیا کے ان ممالک میں شامل ہے جہاں لوگ خوش خوراکی کے سبب موٹے ہیں اور یہ موٹاپا اب تک کے مشاہدے کے مطابق جنک فوڈ کی وجہ سے ہے۔ 
ویب ڈیسک — خیال رہے کہ میکسیکو میں موٹاپے کے شکار افراد کی بڑی تعداد موجود ہے اور فاسٹ فوڈ کو وزن میں اضافے کی بڑی وجہ قرار دیا جاتا ہے۔ ایوان زیریں میں منظور کیے گئے بل کے تحت جنک فوڈ بنانے والی کمپنیاں اس بات کی پابند ہوں گی کہ وہ ان اشیا میں موجود غذائیت کی تفصیلات چسپاں کریں۔ لیبل پر درج ہو گا کہ برگر یا پیزے میں کتنا نمک، چکنائی، کیلوریز اور دیگر غذائی اجناس کی مقدار موجود ہے۔ ماہرین کے مطابق قانون سازی کا مقصد صارفین کو اپنی خوراک کی ضروریات اور موٹاپے کے خدشات سے بچنے سے متعلق آگاہی دینا ہے۔ یہ بل ایوان زیریں سے منظوری کے بعد سینیٹ میں پیش ہوگا۔ توقع ہے کہ سینیٹ میں بھی یہ بل آسانی سے پاس ہوجائے گا جس کے بعد صدرلوپز اوبریڈور اس کی توثیق کریں گے۔ ایوان زیریں میں صدر لوپز اوبریڈور کی مورینا پارٹی کے رہنما ماریو ڈیلگاڈو نے بل کی منظوری سے پہلے اپنے ایک بیان میں کہا کہ غذائی صنعت کی سخت مزاحمت کے باوجود ہم نے عوامی فلاح وبہبود کے لیے آگے بڑھنے کا فیصلہ کیا ہے۔ امریکہ کے بعد میکسیکو دنیا کے ان 26 ترقی یافتہ ممالک میں دوسرے نمبر پر ہے جہاں موٹاپے کے شکار افراد کثیر تعداد میں موجود ہیں۔ ایک اندازے کے مطابق ملکی آبادی کا ایک تہائی حصہ موٹاپے کا شکار ہے۔